บลจ.กรุงศรีขาย2กองทุนตราสารหนี้
บลจ.กรุงศรี ออก 2 กองทุนตราสารหนี้ เลือกลงทุนต่างประเทศอายุ 1 ปีจ่าย 3.90% หากลงทุนทั้งในและต่างประเทศ 6 เดือน รับ 3.3% ต่อปี
20 มี.ค. 2555

บลจ.กรุงศรี ออก 2 กองทุนตราสารหนี้ เลือกลงทุนต่างประเทศอายุ 1 ปีจ่าย 3.90% หากลงทุนทั้งในและต่างประเทศ 6 เดือน รับ 3.3% ต่อปี
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี เปิดเผยว่า บลจ.กรุงศรีจะเปิดขายกองทุนเปิดกรุงศรีตราสารหนี้ต่างประเทศ1Y2 (KFFIF1Y2)  อายุประมาณ   1 ปี ระหว่างวันที่ 20 – 26 มี.ค.2555 ขนาดกองทุน 2,500 ล้านบาท จองซื้อ 10,000 บาท ประมาณการอัตราผลตอบแทนสุทธิ 3.90% ต่อปี 
กองทุนมีนโยบายลงทุนใน 5 ตราสาร คือ เงินฝากธนาคาร Union National Bank (สหรัฐอาหรับเอมิเรตส์) เงินฝากธนาคาร Bank of China สาขา Macau, ตราสารหนี้ EMTN (Euro Medium Term Note) ออกโดยธนาคาร Banco do Brasil  S.A. (BdB) ตราสารหนี้ EMTN ออกโดยธนาคาร Suhyup Bank (NFFC) และตราสารหนี้ EMTN ออกโดยธนาคาร Banco Bradesco S.A. ในสัดส่วน 20% เท่ากันทุกตราสารและป้องกันความเสี่ยงจากอัตราแลกเปลี่ยนทั้งจำนวน
นอกจากนี้บริษัทเสนอขายกองทุนเปิดกรุงศรีตราสารหนี้ 6M12 (KFFIX6M12) อายุประมาณ 6 เดือน ระหว่างวันที่ 22 – 26 มี.ค.2555 จองซื้อ 10,000 บาท ลงทุนในตราสารหนี้ภาครัฐไทยสัดส่วนการลงทุน 4% และตราสารหนี้ระยะสั้นออกโดยธนาคารและบริษัทเอกชนไทย สัดส่วน 52% และที่เหลือเป็นเงินฝากธนาคาร Union National Bank สหรัฐอาหรับเอมิเรตส์ สัดส่วนการลงทุน 24%   และเงินฝากธนาคาร Bank of China สาขา Macau สัดส่วนการลงทุน 20 % ผลตอบแทนประมาณ 3.3% ต่อปี